CELEX: 32018R1096
Language: el
Date: 2018-05-22 00:00:00
Title: Κατ' εξουσιοδότηση κανονισμός (ΕΕ) 2018/1096 της Επιτροπής, της 22ας Μαΐου 2018, για την τροποποίηση του εκτελεστικού κανονισμού (ΕΕ) αριθ. 29/2012 όσον αφορά τις απαιτήσεις σχετικά με ορισμένες ενδείξεις στην επισήμανση του ελαιολάδου

3.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 197/3
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1096 ΤΗΣ ΕΠΙΤΡΟΠΉΣ
         της 22ας Μαΐου 2018
         για την τροποποίηση του εκτελεστικού κανονισμού (ΕΕ) αριθ. 29/2012 όσον αφορά τις απαιτήσεις σχετικά με ορισμένες ενδείξεις στην επισήμανση του ελαιολάδου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 75 παράγραφος 2,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 5 του εκτελεστικού κανονισμού (ΕΕ) αριθ. 29/2012 της Επιτροπής (2), οι επιχειρήσεις έχουν τη δυνατότητα να αναγράφουν διάφορες προαιρετικές ενδείξεις στην επισήμανση των ελαιολάδων και των πυρηνελαίων, υπό ορισμένες ειδικές προϋποθέσεις. Πιο συγκεκριμένα, η οξύτητα μπορεί να αναγράφεται στην επισήμανση υπό την προϋπόθεση ότι αναγράφονται επίσης ορισμένες φυσικοχημικές παράμετροι (αριθμός υπεροξειδίων, περιεκτικότητα σε κηρούς και απορρόφηση στο υπεριώδες). Για να μην παραπλανώνται οι καταναλωτές, η τιμή των φυσικοχημικών παραμέτρων, όταν αναγράφεται στην επισήμανση, θα πρέπει να είναι η μέγιστη τιμή στην οποία θα μπορούσαν να φθάσουν οι εν λόγω παράμετροι έως την ημερομηνία ελάχιστης διατηρησιμότητάς τους.
                  
               
                     (2)
                  
                  
                     Η ένδειξη της περιόδου συγκομιδής στην επισήμανση του εξαιρετικού παρθένου και του παρθένου ελαιόλαδου είναι προαιρετική για τις επιχειρήσεις, εφόσον το 100 % του περιεχομένου της συσκευασίας προέρχεται από μία μόνο περίοδο συγκομιδής. Δεδομένου ότι η συγκομιδή του ελαιοκάρπου αρχίζει συνήθως στα τέλη του φθινοπώρου και ολοκληρώνεται έως την άνοιξη του επόμενου έτους, είναι σκόπιμο να διευκρινιστεί ο τρόπος επισήμανσης της περιόδου συγκομιδής.
                  
               
                     (3)
                  
                  
                     Τα κράτη μέλη θα πρέπει να μπορούν να καταστήσουν υποχρεωτική την αναγραφή της περιόδου συγκομιδής με σκοπό την παροχή στους καταναλωτές πρόσθετων πληροφοριών σχετικά με την ηλικία του ελαιολάδου. Ωστόσο, για να μην διαταραχθεί η λειτουργία της ενιαίας αγοράς, η εν λόγω υποχρεωτική ένδειξη θα πρέπει να περιορίζεται στην εγχώρια παραγωγή, η οποία προέρχεται από ελαιόκαρπο που συγκομίζεται στο έδαφός τους και προορίζεται αποκλειστικά για την εγχώρια αγορά. Κατ' αναλογία με τη μεταβατική περίοδο που προβλέπεται στο άρθρο 5 του εκτελεστικού κανονισμού (ΕΕ) αριθ. 29/2012, τα κράτη μέλη θα πρέπει να επιτρέπουν να διατίθενται στην αγορά τα ελαιόλαδα στα οποία έχει ήδη τοποθετηθεί επισήμανση, μέχρις εξαντλήσεως των αποθεμάτων. Για να είναι σε θέση η Επιτροπή να ελέγχει την εφαρμογή της εν λόγω εθνικής απόφασης και να επανεξετάζει τις διατάξεις της ενωσιακής νομοθεσίας στην οποία στηρίζεται, λαμβάνοντας υπόψη οποιαδήποτε εξέλιξη αφορά τη λειτουργία της ενιαίας αγοράς, τα κράτη μέλη θα πρέπει να κοινοποιούν την απόφασή τους σύμφωνα με το άρθρο 45 του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου (3).
                  
               
                     (4)
                  
                  
                     Ως εκ τούτου, ο εκτελεστικός κανονισμός (ΕΕ) αριθ. 29/2012 θα πρέπει να τροποποιηθεί αναλόγως.
                  
               
                     (5)
                  
                  
                     Για να γίνει σεβαστή η δικαιολογημένη εμπιστοσύνη των επιχειρήσεων, θα πρέπει να προβλεφθεί μεταβατική περίοδος για τα προϊόντα η επισήμανση των οποίων έχει γίνει σύμφωνα με τις διατάξεις του εκτελεστικού κανονισμού (ΕΕ) αριθ. 29/2012 πριν από την ημερομηνία εφαρμογής που προβλέπεται στον παρόντα κανονισμό,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) αριθ. 29/2012 τροποποιείται ως εξής:
            
                        (1)
                     
                     
                        το άρθρο 5 πρώτο εδάφιο τροποποιείται ως εξής:
                        
                                    α)
                                 
                                 
                                    το στοιχείο δ) αντικαθίσταται από το ακόλουθο κείμενο:
                                    
                                                «δ)
                                             
                                             
                                                η ένδειξη της μέγιστης αναμενόμενης οξύτητας κατά την ημερομηνία ελάχιστης διατηρησιμότητας που αναφέρεται στο άρθρο 9 παράγραφος 1 στοιχείο στ) του κανονισμού (ΕΕ) αριθ. 1169/2011 μπορεί να αναγράφεται μόνο εάν συνοδεύεται από την ένδειξη, με χαρακτήρες του ιδίου μεγέθους και στο ίδιο οπτικό πεδίο, του αριθμού υπεροξειδίων, της περιεκτικότητας σε κηρούς και της απορρόφησης στο υπεριώδες, που έχουν προσδιοριστεί σύμφωνα με τον κανονισμό (ΕΟΚ) αριθ. 2568/91 και αναμένονται κατά την ίδια ημερομηνία·»·
                                             
                                          
                              
                                    β)
                                 
                                 
                                    στο στοιχείο ε), προστίθεται η ακόλουθη περίοδος:
                                    «Για τους σκοπούς του παρόντος στοιχείου, η περίοδος συγκομιδής αναγράφεται στην επισήμανση είτε με τη μορφή της σχετικής περιόδου εμπορίας σύμφωνα με το άρθρο 6 στοιχείο γ) σημείο iii) του κανονισμού (ΕΕ) αριθ. 1308/2013 είτε με τη μορφή του μήνα και του έτους συγκομιδής, με αυτή τη σειρά. Ο μήνας αντιστοιχεί στο μήνα εκχύλισης του ελαιολάδου από τον ελαιόκαρπο.»·
                                 
                              
                  
                        (2)
                     
                     
                        παρεμβάλλεται το ακόλουθο άρθρο 5α:
                        
                           «Άρθρο 5α
                           Τα κράτη μέλη μπορούν να αποφασίσουν ότι η περίοδος συγκομιδής που αναφέρεται στο άρθρο 5 πρώτο εδάφιο στοιχείο ε) πρέπει να αναγράφεται στην επισήμανση των ελαιολάδων εγχώριας παραγωγής που αναφέρονται στο εν λόγω στοιχείο, τα οποία παράγονται από ελαιόκαρπο που συγκομίζεται στο έδαφός τους και προορίζονται αποκλειστικά για την εγχώρια αγορά.
                           Η εν λόγω απόφαση δεν εμποδίζει τη διάθεση στην αγορά των ελαιολάδων στα οποία η επισήμανση έχει τοποθετηθεί πριν από την ημερομηνία κατά την οποία αρχίζει να παράγει αποτελέσματα η εν λόγω απόφαση, μέχρις εξαντλήσεως των αποθεμάτων.
                           Τα κράτη μέλη κοινοποιούν την εν λόγω απόφαση σύμφωνα με το άρθρο 45 του κανονισμού (ΕΕ) αριθ. 1169/2011.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Το άρθρο 1 παράγραφος 1 αρχίζει να εφαρμόζεται έξι μήνες μετά την ημερομηνία έναρξης ισχύος του παρόντος κανονισμού.
            Τα ελαιόλαδα στα οποία η επισήμανση έχει τοποθετηθεί πριν από την ημερομηνία που αναφέρεται στο δεύτερο εδάφιο μπορούν να διατίθενται στην αγορά μέχρις εξαντλήσεως των αποθεμάτων.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Μαΐου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) αριθ. 29/2012 της Επιτροπής, της 13ης Ιανουαρίου 2012, για τα πρότυπα εμπορίας του ελαιολάδου (ΕΕ L 12 της 14.1.2012, σ. 14).
         
            (3)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).